Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 398/19)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

Enotni dokument

„Carne Ramo Grande“

EU št.: PDO-PT-02640 – 13. oktober 2020

ZOP (X) ZGO ( )

1. Ime

„Carne Ramo Grande“

2. Država članica ali tretja država

Portugalska

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Sveže, ohlajeno in zamrznjeno meso goveda pasme „ramo grande“, vpisanega v rodovniško knjigo pasme goveda „ramo grande“ ter skotenega, rejenega in zaklanega v opredeljenem geografskem območju v skladu s to specifikacijo.

Načini predstavitve mesa „Carne Ramo Grande“ za prodajo so trupi, polovice ali četrtine trupov, pa tudi kosi ali rezine. Poleg običajnih načinov predstavitve v trupih ali pakiranih kosih (celotnih ali rezinah) se lahko meso „Carne Ramo Grande“ za prodajo predstavi tudi kot pakirano mleto meso.

Meso je živordeče barve (barva je intenzivnejša ob stiku z zrakom in če je žival starejša), ima čvrsto konsistenco zaradi prisotnosti različnih deležev medfascikularnega vezivnega tkiva in aromatičen vonj, značilen za vrsto. Maščoba je enakomerno razporejena na podkožni, intrakavitalni, perimuskularni in intramuskularni ravni. Je biserno bele barve s čvrsto strukturo, ko se trup ohladi. Na otip ni mastna.

Opredeljenih je bilo pet kategorij proizvodov:

— Vitelão [leto dni staro govedo] – meso iz trupov goveda, starega najmanj osem in največ dvanajst mesecev, razvrščenega v kategorijo Z in z minimalno težo trupa 110 kg;

— Novilho/a [mlad bik/telica] – meso iz trupov goveda, starega najmanj dvanajst in največ štiriindvajset mesecev v primeru celotnih trupov moškega goveda (kategorija A) in najmanj dvanajst mesecev za žensko govedo (kategorija E), z minimalno težo trupa 130 kg (kategorija A) in 120 kg (kategorija E);

— Macho inteiro (Touro) [celoten trup moškega goveda (bik)] – meso iz celotnih trupov moškega goveda, starega najmanj štiriindvajset mesecev (kategorija B) in z minimalno težo trupa 200 kg;

— Castrado [kastriran bik ali vol] – meso iz trupov kastriranega moškega goveda, starega najmanj dvanajst mesecev (kategorija C) in z minimalno težo trupa 130 kg;

— Vaca [krava] – meso iz trupov ženskega goveda, ki je že telilo, razvrščenega v kategorijo D in z minimalno težo trupa 200 kg.

Meso je mehko, sočno in okusno. Meso kategorij Vitelão in Novilho/a je mehkejše, vendar je meso drugih starostnih kategorij ravno tako sočno in okusno.

Razvrščanje trupov

Dovoljeni so trupi, razvrščeni v spodaj opredeljene kategorije.

— Mesnatost:

Novilho/a [mlad bik/telica]; Macho inteiro (Touro) [celoten moški trup (bik)]; Castrado [kastriran bik ali vol] – dovoljene so kategorije S, E, U, R in O.

Druge starostne kategorije – glede na morfološke in funkcionalne lastnosti, značilne za pasmo „ramo grande“ in način upravljanja živine v praksi, zlasti kar zadeva spol, starost in težo živali ob zakolu, so dovoljeni tudi trupi kategorije P in zgoraj naštete kategorije.

— Stopnja zamaščenosti:

trupi s stopnjo zamaščenosti 1 niso dovoljeni.

3.3. Krma (samo za proizvode živalskega izvora) in surovine (samo za predelane proizvode)

Živali se krmijo v skladu s tradicionalnimi govedorejskimi praksami. Osnova njihove prehrane je paša na naravnih ali izboljšanih pašnikih, ki se uporabljajo za neposredno pašo in dajejo mešanico trav in stročnic, kot so Lolium perenne (trpežna ljuljka), Lolium multiflorum (mnogocvetna ljuljka), Trifolium repens (bela detelja), Trifolium pratense (črna detelja) in Dactylis glomerata (navadna pasja trava), ki so zaradi ugodnih talnih in podnebnih razmer na Azorih vse na voljo vse leto.

Teleta se vsaj prve tri mesece hranijo z materinim mlekom. Odstavijo se pri 6–7 mesecih. Ker teleta do te starosti spremljajo matere na paši, se tudi sama prehranjujejo na osnovi paše in krme.

Odraslo govedo se prehranjuje s svežo travo, v njegovo prehrano pa se dodajajo tudi travna silaža, seno, zelena koruza ali koruzna silaža ter druga krma s kmetije (npr. koruzna zrna, suho koruzno ličje, stebla sladkega krompirja, lepljivec) ali z drugih kmetij na Azorskem otočju.

Če prehranske potrebe goveda niso v celoti zadovoljene s pašo (običajno na manjših, razpršenih gospodarstvih), se lahko, zlasti v končnem obdobju ali če neugodne vremenske razmere povzročijo pomanjkanje hrane, dodajajo krmne mešanice, da se zagotovijo energija in beljakovine. Dopolnilna krma, ki izvira z območja zunaj Azorskega otočja, ne sme presegati 50 odstotkov suhe snovi v celotni letni prehrani živali.

3.4. Posebne faze proizvodnje, ki jih je treba izvajati na opredeljenem geografskem območju

Skotitev, vzreja in zakol.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Ne glede na način predstavitve mora biti napis „Carne Ramo Grande“ v eni od naslednjih oblik zapisa: „Carne Ramo Grande – Denominação de Origem Protegida“ [Carne Ramo Grande – zaščitena označba porekla] ali „Carne Ramo Grande DOP“ [ZOP Carne Ramo Grande].

4. Jedrnata opredelitev geografskega območja

Geografsko območje mesa „Carne Ramo Grande“ je Azorsko otočje, ki ga sestavlja devet otokov: Santa Maria, São Miguel, Terceira, Graciosa, São Jorge, Pico, Faial, Flores in Corvo.

5. Povezava z geografskim območjem

Azorsko otočje ima zmerno morsko podnebje z blagimi temperaturami in majhnim temperaturnim razponom, visoko relativno vlažnostjo in veliko količino padavin. Tamkajšnja vulkanska tla imajo ilovnato, peščeno-ilovnato in glinasto-ilovnato teksturo ter so bogata z organskimi snovmi in kalijem.

Zaradi te kombinacije tal in podnebja so razmere izjemno ugodne za proizvodnjo trave, kar pomeni, da se lahko živali pasejo 365 dni na leto.

Ta sistem vzreje je v veliki meri odvisen od paše in proizvodnje krme. Proizvodi se pridobivajo z okoljsko trajnostnimi metodami, vnosov snovi, pridobljenih zunaj kmetije, pa je zelo malo.

Talne in podnebne razmere na Azorih so vse leto ugodne za razvoj travinja. Vendar je slednje čez leto različno zaradi temperaturnih sprememb in sprememb količine padavin. Vrhunec proizvodnje trave je zato spomladi/poleti. Pašniki so biotsko zelo raznovrstni, zato lahko skozi vse leto zadostijo skoraj vsem prehranskim potrebam goveda pasme „ramo grande“. Govedoreja je na Azorih od nekdaj temeljila na dobrem izkoriščanju naravnih virov, v tesni povezanosti z naravnim okoljem in osredotočenostjo na trajnostnost. Na splošne značilnosti avtohtone pasme „ramo grande“ vplivajo naravne danosti na otočju in tradicionalna uporaba živali te pasme. Te živali so se od nekdaj redile iz treh razlogov (za vprego in zaradi mesa in mleka). Kmetje so bike pasme „ramo grande“ eno ali dve pripustni sezoni uporabljali za oploditev samic, nato pa so jih kastrirali in jih izurili za oranje in kot vlečne živali. Živali so zadostile tem potrebam, sčasoma pa so dale tudi meso in mleko, ki sta bila ključna v prehrani kmetov. Ker je bilo govedo gojeno po modelu samooskrbnega kmetijstva, so kmetje veliko časa preživljali v bližini živali. Ekstenzivno kmetijstvo in posebno strokovno znanje kmetov (kar zadeva prehrano živali in upravljanje živine) sta omogočila odlične življenjske razmere za živali. To je prispevalo k tako prepoznavni kakovosti pridobljenih proizvodov. Zaradi svoje glavne vloge (kot vprežne živali) so imele te živali od nekdaj veliko stikov z ljudmi, saj jih je bilo treba naučiti, kako opravljati naloge. Pokazale so veliko pripravljenost za učenje in izredno krotkost, zlasti do svojih lastnikov, ki so v zameno ves čas skrbeli, da so bile živali krmljene v skladu z naporom in so jih varovali pred hladnimi ali drugimi neugodnimi vremenskimi razmerami. Večinoma so bile nastanjene v „atafonas“(mlinih), „palheiros“ (senikih) in „lojas“ (delavnicah) na domačijah ljudi, saj so zagotavljale toploto v najhladnejših obdobjih. To je pomenilo, da so bile ljudem zelo blizu in ta naklonjenost do živali se je prenašala iz roda v rod. Danes potekajo kulturne prireditve (sprevodi, tekmovanja in etnografske razstave, pogosto povezane z verskimi obredi v čast Svetemu duhu), ki povezujejo rejce tega goveda in krepijo vezi med njimi ter na katerih se zbirajo ljudje, ki cenijo rejo teh živali ali se z njo ponašajo. Poudariti je treba, da je kljub nizkemu povprečnemu številu glav goveda na kmetijo njihov neprekinjen obstoj dokaz močne čustvene navezanosti na te živali.

Značilnosti mesa „Carne Ramo Grande“ z vidika okusa, mehkobe in sočnosti so posledice načina vzreje živali. Talne in podnebne razmere na Azorih v kombinaciji s posebnim načinom vzreje in krotko naravo živali omogočajo pašo skozi vse leto.

Ker gre za meso živali, vzrejenih v pašnem sistemu, ki jim omogoča prosto gibanje po pašnikih in premikanje po različnih parcelah, je njegova barva običajno intenzivnejša. V skladu s starostno kategorijo živali barva mesa „Carne Ramo Grande“ variira od bledo rdeče pri mlajših živalih do živordeče pri starejših. Tudi barva maščobe se razlikuje glede na starost živali, od bele pri mlajših živalih do bolj rumenkaste pri volih in odraslem govedu (biki in krave).

Kombinacija podnebja (zelo ugodno za govedorejo) in tal (plodna in enostavna za obdelavo) omogoča kakovostne pašnike. To je govedu, ki je bilo pripeljano na Azorsko otočje, ko je bilo prvič odkrito in naseljeno, omogočilo, da se je prilagodilo in razvilo ter pridobilo značilne genetske lastnosti, ki danes določajo pasmo „ramo grande“.

Rejci goveda pasme „ramo grande“ so varuhi edinstvenega genetskega porekla, ki so ga več rodov vztrajno in pogosto v težkih razmerah ohranjali kot zapuščino svojih prednikov. Od nekdaj so bili odločeni ohraniti to zapuščino, govejo čredo pa so vedno imeli za del svoje razširjene družine. Ob tradicionalnih praznovanjih na različnih otokih Azorskega otočja, zlasti tistih, posvečenih Svetemu duhu, je meso teh živali vedno najbolj priljubljeno za pripravo značilnih prazničnih jedi. Na teh praznovanjih se strokovno znanje povezuje s tradicionalnimi recepti z vseh otokov in celo iz različnih vasi, ki so se prenašali iz roda v rod in ki poudarjajo okuse in arome, značilne in svojstvene za meso te pasme.

Ta vrsta goveda je za Azorsko otočje pomembna zaradi načina, na katerega se še vedno uporablja v tradicionalnem kmetijstvu in na etnografskih praznovanjih, pa tudi zaradi njenega pomena pri pripravi jedi, ki se strežejo lokalnim prebivalcem in obiskovalcem.

Sklic na objavo specifikacije proizvoda

(drugi pododstavek člena 6(1) te uredbe)

https://tradicional.dgadr.gov.pt/images/prod_imagens/carne/docs/CE_Carne_Ramo_Grande_DOP.pdf

(1) UL L 343, 14.12.2012, str. 1.